ระเบียบคณะกรรมการปฏิรูปที่ดินเพื่อเกษตรกรรม
ระเบียบคณะกรรมการปฏิรูปที่ดินเพื่อเกษตรกรรม
ว่าด้วยการจัดทำโครงการที่ใช้เงินกองทุนการปฏิรูปที่ดินเพื่อเกษตรกรรม
พ.ศ. ๒๕๓๖
 

อาศัยอำนาจตามความในมาตรา ๑๙ (๑๒)
แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘
คณะกรรมการปฏิรูปที่ดินเพื่อเกษตรกรรมวางระเบียบว่าด้วยการจัดทำโครงการที่ใช้เงินของกองทุนการปฏิรูปที่ดินเพื่อเกษตรกรรมไว้
ดังต่อไปนี้

ข้อ ๑
ระเบียบนี้เรียกว่า ระเบียบคณะกรรมการปฏิรูปที่ดินเพื่อเกษตรกรรม
ว่าด้วยการจัดทำโครงการที่ใช้เงินกองทุนการปฏิรูปที่ดินเพื่อเกษตรกรรมพ.ศ. ๒๕๓๖

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ยกเลิกระเบียบคณะกรรมการปฏิรูปที่ดินเพื่อเกษตรกรรม ว่าด้วยการจัดทำโครงการและการใช้จ่ายเงินของโครงการที่ใช้เงินของกองทุนการปฏิรูปที่ดินเพื่อเกษตรกรรม
พ.ศ. ๒๕๒๐ บรรดาระเบียบ ข้อบังคับ
มติคณะกรรมการและคำสั่งอื่นใดในส่วนที่มีบัญญัติไว้แล้วซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๔
ในระเบียบนี้
หน่วยงานของรัฐ' หมายความว่า หน่วยงานภายในของ ส.ป.ก. และส่วนราชการตามระเบียบการเบิกจ่ายเงินจากคลัง
และให้หมายความรวมถึงรัฐวิสาหกิจและหน่วยงานของราชการส่วนท้องถิ่น
กองทุน หมายความว่า กองทุนการปฏิรูปที่ดินเพื่อเกษตรกรรม
คณะกรรมการ หมายความว่า
คณะกรรมการปฏิรูปที่ดินเพื่อเกษตรกรรมหรือผู้ซึ่งคณะกรรมการมอบหมาย
คณะอนุกรรมการ หมายความว่า คณะอนุกรรมการโครงการและการเงินกองทุนการปฏิรูปที่ดินเพื่อเกษตรกรรม
เลขาธิการ หมายความว่า เลขาธิการ ส.ป.ก. หรือผู้ซึ่งเลขาธิการส.ป.ก. มอบหมาย
โครงการ หมายความว่า
โครงการที่จัดทำขึ้นเพื่อเสนอขออนุมัติใช้จ่ายเงินจากกองทุนการปฏิรูปที่ดินเพื่อเกษตรกรรม
โครงการที่ได้รับอนุมัติ หมายความว่า โครงการที่ได้รับอนุมัติจากคณะอนุกรรมการหรือคณะกรรมการแล้ว

หมวด ๑
การจัดทำ การเสนอ
และการพิจารณาโครงการ

ข้อ ๕
การจัดทำโครงการ ให้แสดงรายละเอียด ดังต่อไปนี้
(๑) ชื่อโครงการ
(๒) หลักการและเหตุผล
(๓) วัตถุประสงค์และเป้าหมาย
(๔) สถานที่ดำเนินการ
(๕) ผู้ดำเนินการหรือหน่วยงานของรัฐที่รับผิดชอบในการดำเนินการ
(๖) วิธีดำเนินงาน
(๗)
ระยะเวลาดำเนินงานพร้อมทั้งกำหนดวันเริ่มต้นและสิ้นสุดของการดำเนินงานโดยประมาณ
(๘) ปริมาณงานและประมาณการค่าใช้จ่าย
พร้อมทั้งรายละเอียดแยกเป็นรายปี โดยจำแนกเป็นหมวด ประเภท
หรือรายการในลักษณะเดียวกับการขอตั้งงบประมาณรายจ่าย
(๙)
ผู้เบิกจ่ายเงินและสถานที่เบิกจ่ายถ้าแยกเบิกจ่ายหลายแห่งต้องระบุทุกแห่ง
พร้อมทั้งค่าใช้จ่ายที่จะเบิกจ่ายของแต่ละแห่งด้วย
(๑๐) ผลที่คาดว่าจะได้รับจากโครงการ
(๑๑) เอกสารหรือรายละเอียดอื่น ๆ

ข้อ ๖
ค่าใช้จ่ายตามโครงการในหมวดค่าจ้างชั่วคราว ให้แสดงจำนวนอัตรา อัตราค่าจ้าง
ระยะเวลาการจ้าง วุฒิและหน้าที่หรือตำแหน่งของผู้ที่จะจ้างเป็นลูกจ้างด้วย

ข้อ ๗
ค่าใช้จ่ายตามโครงการในหมวดค่าครุภัณฑ์ให้ระบุรายละเอียดครุภัณฑ์แต่ละรายการ
จำนวน ราคาต่อหน่วย ขนาด ประเภทและชนิดของครุภัณฑ์ประกอบ

ข้อ ๘ ค่าใช้จ่ายตามโครงการในหมวดค่าที่ดินและสิ่งก่อสร้างที่เป็นค่าซื้อ
หรือเวนคืน ค่าชดเชยที่ดิน หรืออสังหาริมทรัพย์ ให้แสดงรายการละเอียดประกอบ ดังนี้
(๑) จำนวนเงินสดและมูลค่าพันธบัตร (ถ้ามี) ที่ต้องจ่าย
(๒) ราคาประเมินตามหลักเกณฑ์ที่คณะกรรมการกำหนด
(๓) จำนวนแปลงที่ดิน เนื้อที่
และที่ตั้งของที่ดินหรืออสังหาริมทรัพย์

ข้อ ๙
ค่าใช้จ่ายตามโครงการในหมวดค่าที่ดินและสิ่งก่อสร้างที่เป็นค่าสิ่งก่อสร้าง
ให้แสดงรายละเอียดประกอบตามกรณี ดังต่อไปนี้
(๑) การก่อสร้างที่หน่วยงานของรัฐจัดสร้างเองให้แสดง
ก. ระยะเวลาทำการก่อสร้างและกำหนดวันเริ่มก่อสร้างโดยประมาณ
ข. แบบรูปรายการก่อสร้างโดยสังเขป ๓ ชุด
เว้นแต่การก่อสร้างตามแบบรูปรายการ ซึ่ง ส.ป.ก. ได้อนุมัติให้ใช้เป็นแบบรูปรายการมาตรฐานแล้ว
จะระบุเพียงรหัสของแบบรูปรายการมาตรฐานนั้นก็ได้
ค. ปริมาณงานและประมาณการค่าใช้จ่าย โดยแยกเป็นประเภทหรือรายการ
พร้อมทั้งค่าใช้จ่ายเฉลี่ยต่อหน่วยของงาน
(๒) การก่อสร้างที่หน่วยงานของรัฐมิได้จัดสร้างเองให้แสดง
ก. ระยะเวลาทำการก่อสร้างและกำหนดวันเริ่มก่อสร้างโดยประมาณ
ข. แบบรูปรายการก่อสร้างโดยสังเขป ๓ ชุด
เว้นแต่การก่อสร้างตามแบบรูปรายการ ซึ่ง ส.ป.ก. ได้อนุมัติให้ใช้เป็นแบบรูปรายการมาตรฐานแล้ว
จะระบุเพียงรหัสของแบบรูปรายการมาตรฐานนั้นก็ได้
ค. ปริมาณงานและประมาณการค่าใช้จ่าย
ง. ค่าใช้จ่ายในการควบคุมงาน
ในกรณีที่มิได้ตั้งไว้ในวงงบประมาณประจำปี
(๓)
การก่อสร้างที่โดยลักษณะของงานไม่จำเป็นต้องมีแบบรูปรายการไม่ว่ากรณีจะเป็น (๑)
หรือ (๒) ให้แสดงปริมาณงานและประมาณการค่าใช้จ่าย โดยแยกเป็นประเภทหรือรายการ

ข้อ ๑๐ ค่าใช้จ่ายตามโครงการที่เป็นโครงการหมุนเวียนแต่เพียงบางส่วนหรือทั้งหมด
ให้มีรายละเอียด ดังนี้
(๑) ค่าใช้จ่ายทั้งสิ้นของโครงการหมุนเวียน
(๒) รายละเอียดและเงื่อนไขของโครงการหมุนเวียน
(๓) ระยะเวลาและเงื่อนไขการใช้คืนกองทุน

ข้อ ๑๑
ค่าใช้จ่ายตามโครงการจะมีค่าใช้จ่ายในลักษณะเงินบำเหน็จบำนาญ เงินราชการลับ
ค่ารับรอง และเงินอื่นในลักษณะเดียวกันมิได้

ข้อ ๑๒
การเสนอโครงการ ให้หน่วยงานของรัฐที่รับผิดชอบเสนอต่อ ส.ป.ก. เพื่อเสนอคณะอนุกรรมการดำเนินการต่อไป
สำหรับโครงการที่มีการกู้ยืมด้วย
การเสนอต้องได้รับความเห็นชอบจากคณะกรรมการปฏิรูปที่ดินจังหวัดก่อน

ข้อ ๑๓ โครงการดังต่อไปนี้ให้คณะอนุกรรมการเป็นผู้พิจารณาอนุมัติ
(๑) โครงการที่มีการกู้ยืมไม่เกิน ๕๐๐,๐๐๐ บาท
(๒) โครงการที่มีประมาณการค่าใช้จ่ายที่ต้องจ่ายขาดจากเงินกองทุนการปฏิรูปที่ดินเพื่อเกษตรกรรมไม่เกิน
๕๐๐,๐๐๐ บาท
(๓) กรณีอื่นตามที่คณะกรรมการมีมติกำหนด
กรณีอื่นนอกจากที่กำหนดไว้ในวรรคหนึ่งให้เสนอคณะกรรมการเพื่อพิจารณาอนุมัติ
การพิจารณาตามความในวรรคหนึ่งและวรรคสองให้รวมถึงการวิเคราะห์ในด้านความเหมาะสมของโครงการและวิเคราะห์รายละเอียดค่าใช้จ่ายตามโครงการด้วย

หมวด ๒
การเปลี่ยนแปลงค่าใช้จ่ายตามโครงการที่ได้รับอนุมัติ

ข้อ ๑๔
ค่าใช้จ่ายของโครงการในหมวดค่าตอบแทนใช้สอยและวัสดุและหมวดค่าสาธารณูปโภคให้ถัวจ่ายกันได้

ข้อ ๑๕
การเปลี่ยนแปลงหมวด ประเภท หรือรายการ ของโครงการที่ได้รับอนุมัติ
จะกระทำได้ต่อเมื่อได้รับอนุมัติจากเลขาธิการในกรณีดังต่อไปนี้
(๑) การเปลี่ยนแปลง จำนวนอัตรา
และอัตราค่าจ้างของค่าใช้จ่ายภายในหมวดค่าจ้างชั่วคราว ทั้งนี้
ภายในวงเงินหมวดค่าจ้างชั่วคราวที่ได้รับอนุมัติแล้ว
(๒)
การเปลี่ยนแปลงสถานที่หรือพื้นที่ปฏิบัติการหรือขยายพื้นที่ปฏิบัติการ ทั้งนี้
ภายในขอบเขตรายละเอียดและวงเงินที่ได้รับอนุมัติ
(๓)
การเปลี่ยนแปลงวิธีดำเนินงานตามโครงการภายในวงเงินที่ได้รับอนุมัติ
(๔) การใช้เงินที่มีเหลือจ่ายจากการจัดซื้อหรือจากการจ่ายเงินสำหรับรายการใดรายการหนึ่ง
ในหมวดค่าครุภัณฑ์ ค่าที่ดิน และสิ่งก่อสร้าง
หมวดเงินอุดหนุนและหมวดรายจ่ายอื่นไปสมทบเพื่อจัดซื้อหรือจ่ายสำหรับอีกรายการหนึ่ง
เฉพาะในกรณีที่ไม่เป็นการเพิ่มรายการขึ้นใหม่ และไม่เป็นการลดรายการเดิม ทั้งนี้ ไม่ว่าจะเป็นการจ่ายสมทบสำหรับรายการในหมวดเดียวกันหรือต่างหมวดกัน
การจ่ายสมทบตามความในวรรคหนึ่ง
จะต้องไม่เป็นการเพิ่มราคาต่อหน่วยของรายการที่จ่ายสมทบเกินกว่าร้อยละ ๑๐
ของราคาที่ได้รับอนุมัติ
(๕) การเปลี่ยนแปลงรายละเอียดเกี่ยวกับคุณลักษณะเฉพาะ
จำนวนขนาด ประเภท และชนิดของครุภัณฑ์ภายในวงเงินที่ ได้รับอนุมัติเท่าที่ไม่เป็นการเพิ่มรายการขึ้นใหม่
(๖)
การเปลี่ยนแปลงหรือลดรายการก่อสร้างซึ่งวงเงินค่าจ้างสูงกว่าวงเงินที่ได้รับอนุมัติไม่เกินร้อยละ
๑๐ แต่ ทั้งนี้ ต้องไม่เป็นการตัดทอนรายการที่อาจทำให้อาคาร
สิ่งปลูกสร้างหรือความมั่นคง แข็งแรง
และประโยชน์ในการใช้สอยหรือเป็นการลดขนาดหรือจำนวนหน่วยการก่อสร้าง
(๗)
การเปลี่ยนแปลงรายละเอียดของโครงการที่ได้รับอนุมัติกรณีอื่น ๆ เท่าที่ไม่เป็นการเปลี่ยนแปลงหลักการหรือวัตถุประสงค์ของโครงการที่ได้รับอนุมัติและไม่ขัดหรือแย้งต่อกฎหมาย
ระเบียบ ข้อบังคับ หรือมติของคณะกรรมการ
(๘)
การเปลี่ยนแปลงรายการหมวดค่าวัสดุในกรณีที่เป็นการเพิ่มรายการขึ้นใหม่ ทั้งนี้ ภายในวงเงินที่ได้รับอนุมัติ
(๙) การเพิ่มวงเงินค่าก่อสร้าง
ซึ่งเป็นผลจากการทำสัญญาแบบปรับราคาได้
ในกรณีการเปลี่ยนแปลงตัวบุคคล หรือสถานที่ดำเนินการที่กำหนดไว้โดยเฉพาะแล้วในระเบียบคณะกรรมการว่าด้วยหลักเกณฑ์
วิธีการ และเงื่อนไขการให้กู้ยืมแก่เกษตรกรและสถาบันเกษตรกรในเขตปฏิรูปที่ดิน
ให้ดำเนินการตามระเบียบดังกล่าว

ข้อ ๑๖
การเปลี่ยนแปลงใด ๆ
เกี่ยวกับโครงการที่ได้รับอนุมัติในส่วนที่มิได้มีการกำหนดไว้ในระเบียบนี้จะกระทำมิได้
เว้นแต่จะได้รับอนุมัติจากคณะอนุกรรมการหรือคณะกรรมการซึ่งเป็นผู้มีอำนาจอนุมัติโครงการนั้น
แล้วแต่กรณี

หมวด ๓
การเลื่อน การยกเลิก
การขาย และการเปิดโครงการ

ข้อ ๑๗
โครงการที่ได้รับอนุมัติแล้วแต่ยังไม่ได้เริ่มดำเนินการตามระยะเวลาที่กำหนดไว้ให้หน่วยงานของรัฐผู้เป็นเจ้าของโครงการแสดงเหตุผลและปัญหาอุปสรรค
เพื่อขออนุมัติต่อเลขาธิการขอเลื่อนการเริ่มต้นโครงการออกไปเมื่อเลขาธิการอนุมัติให้เลื่อนการเริ่มต้นโครงการออกไปแล้วให้รายงานคณะกรรมการเพื่อทราบ

ข้อ ๑๘
โครงการที่ได้รับอนุมัติแล้วแต่ไม่ได้ดำเนินการ
หรือดำเนินการล่าช้ากว่าที่กำหนด
ถ้าคณะกรรมการปฏิรูปที่ดินจังหวัดเห็นสมควรยกเลิกให้แสดงเหตุผลและปัญหาอุปสรรคที่ต้องยกเลิกโครงการเสนอขอยกเลิกต่อเลขาธิการเมื่อเลขาธิการอนุมัติให้ยกเลิกโครงการแล้ว
ให้รายงานคณะกรรมการเพื่อทราบ

ข้อ ๑๙
โครงการที่ไม่สามารถดำเนินการให้เสร็จสิ้นภายในระยะเวลาที่กำหนด
ให้หน่วยงานของรัฐผู้เป็นเจ้าของโครงการแจ้งเหตุผล
ปัญหาหรืออุปสรรคในการดำเนินงานเพื่อขออนุมัติขยายระยะเวลาดำเนินการต่อเลขาธิการเมื่อเลขาธิการอนุมัติให้ขยายระยะเวลาแล้วให้รายงานคณะกรรมการเพื่อทราบ

ข้อ ๒๐
โครงการที่ดำเนินการเสร็จสิ้นแล้ว ให้สำนักงานการปฏิรูปที่ดินจังหวัด
ดำเนินการขออนุมัติปิดโครงการต่อเลขาธิการ เมื่อเลขาธิการอนุมัติให้ปิดโครงการแล้ว
ให้รายงานคณะกรรมการเพื่อทราบ

ข้อ ๒๑
กรณีมีเงินเหลือจ่ายตามข้อ ๑๘ และข้อ ๒๐
ให้หน่วยงานของรัฐผู้เป็นเจ้าของโครงการโอนขายบิลกลับเข้าบัญชีเงินกองทุนทางส่วนกลางโดยเร็ว
พร้อมทั้งแจ้งและแนบสำเนาหลักฐานการนำส่งเงินกองทุนดังกล่าวให้ส.ป.ก.เพื่อทราบ

ข้อ ๒๒
ในกรณีไม่อาจปฏิบัติตามระเบียบนี้
หรือมีปัญหาเกี่ยวกับการปฏิบัติตามระเบียบนี้ ให้เสนอคณะกรรมการวินิจฉัย


ประกาศ ณ วันที่ ๗ มิถุนายน พ.ศ. ๒๕๓๖
สุเทพ เทือกสุบรรณ
รัฐมนตรีช่วยว่าการฯ ปฏิบัติราชการแทน
รัฐมนตรีว่าการกระทรวงเกษตรและสหกรณ์
































วิภา/ปรับปรับ
๕มิถุนายน ๒๕๕๘






[๑] ราชกิจจานุเบกษา
เล่ม ๑๑๐/ตอนที่ ๘๕ /หน้า ๑/๒๙ มิถุนายน ๒๕๓๖